cyanic-selkie/wikianc huggingface dataset:
דיונונים
לבני הקבוצה ישנם 8 רגליים המשמשות לתנועה ועוד 2 לתפיסת מזון. הם בעלי קונכייה פנימית קשה וכן מקור קרני שלעיתים בעל ארס. הם שוחים בצורה אחורית ופעילים בעיקר בשעות החשיכה. הדיונונאים מומחים בהסוואה - דבר העוזר להם נגד טורפים וגם להתקרב לטרפם ולתפוס אותו עם הזרועות הדביקות.
בשנת 2021, קבע מחקר שבוצע בבית הספר לכלכלה של לונדון כי דיונונים, לצד תמנונים וסרטנים, הם יצורים בעלי תודעה אשר "מסוגלים להרגיש כאב, עונג, רעב, צמא, חמימות, אושר, נחמה והתרגשות". בעקבות זאת הודיעה ממשלת בריטניה על הכללת דיונונים בחוק לרווחת בעלי חיים בעלי מודעות.
כריסטר סטנדל
כריסטר סטנדל (בשוודית: Krister Stendahl; 21 באפריל 1921 – 15 באפריל 2008) היה הוגה דתי שוודי ותאולוג משפיע, שעסק רבות ביחסים בין-דתיים ובדיאלוג נוצרי-יהודי.
ביוגרפיה
סטנדל הוסמך לכמורה בכנסייה של שוודיה ב-1944. בשנת 1954 קיבל תואר דוקטור בלימודי הברית החדשה מאוניברסיטת אופסלה, ואת עבודת הדוקטורט כתב על "אסכולת מתי ושימושה בברית הישנה". לימד בבית הספר לכמורה של אוניברסיטת הרווארד, ובין השנים 1968–1979 כיהן כדיקן בית הספר. בשנת 1984 מונה לבישוף של סטוקהולם. בשנת 1989 שב לארצות הברית, ראשית להרווארד ומאוחר יותר לאוניברסיטת ברנדייס.
בשנת 1994 מונה למנהל-שותף של המרכז לסובלנות ולפלורליזם דתי במכון שלום הרטמן בירושלים.
כללי הסובלנות הדתית
סטנדל ידוע כמחברם של שלושה כללים לסובלנות דתית, שהציג לראשונה ב-1985 בסטוקהולם בתגובה להתנגדות חריפה שנשמעה להקמת כנסייה מורמונית במקום.
1. כדי להבין דת אחרת לאשורה, יש לשאול את מאמיניה של אותה דת ולא את מבקריה.
2. לעולם אל תשוו את הטובים שבכם לרעים שבין בני אמונה אחרת.
3. השאירו מקום ל"קנאה קדושה", כך שתוכלו לזהות מרכיבים במסורת דתית אחרת שהייתם חפצים לאמץ ולראות באמונתכם שלכם.
סידור רב סעדיה גאון
סידור רב סעדיה גאון הוא הכינוי המקובל לספר כתאב ג'אמע אלצלואת ואלתסאביח (בעברית: ספר כל התפילות והברכות) שחיבר רב סעדיה גאון. הספר כלל את נוסח התפילה לפי שיטתו של רב סעדיה גאון בשפה העברית, וחיבור הלכתי הכולל בן השאר את הלכות התפילה, השבת החגים והצומות כתוב בשפה הערבית. נוסח התפילה וההלכות הרלוונטיות שזורים בו זה בזה.
סידור רב סעדיה גאון הוא החיבור השלם היחיד שהוא עדות אותנטית על נוסח בבל ועל מנהגי התפילה של יהדות בבל בתקופת הגאונים.
השפעה
סדר רב סעדיה גאון, בניגוד לחברו סדר רב עמרם גאון, השפיע אך מעט על קהילות אירופה. מנגד, הוא השפיע רבות על נוסח התפילה בקהילות באזור המזרח התיכון. נוסח פרס – שהיה מקובל בארצות מזרחיות כגון איראן, אפגניסטן וכורדיסטן – מושפע בעיקר מסידור רב סעדיה גאון, וכך גם הנוסח שבמחזור ארם צובה. בתקופות מאוחרות, החל מהגעת מגורשי ספרד לאזור, נדחק הנוסח המקומי בארצות אלה, ועמו ההשפעות של רס"ג, מפני נוסח הספרדים.
הדפסת הסידור
הסידור נדפס לראשונה מתוך כתב יד בודד בשנת תש"א, על ידי ישראל דוידזון, שמחה אסף ויששכר יואל בהוצאת חברת מקיצי נרדמים.
קרחון מורלי
קרחון מורלי (באנגלית: Morley Glacier) הוא קרחון יובלי תלול, ברכס אקספלוררז, בהרי באוורס, שבאנטארקטיקה.
הקרחון זורם לכיוון דרום בין רכס היקס והר טוקורואה.
הקרחון ממוקם 12.8 קילומטרים מזרחית להר סוזה.
גובהו של הקרחון 942 מטרים מעל פני הים.
גילוי ומיפוי הקרחון
הקרחון מופה לראשונה על ידי הסקר הגאולוגי של ארצות הברית, בהתבסס על סקרים על הקרקע ועל תצלומי אוויר שצולמו על ידי צי ארצות הברית בין השנים 1960–1962.
מקור השם
שמו של הקרחון ניתן לו על ידי הוועדה המייעצת לשמות אנטארקטיים.
הקרחון נקרא על שמו של קית' ט. מורלי (Keith T. Morley), שהיה במסגרת השנה הגאופיזית הבינלאומית, צופה מזג אוויר בתחנת אמריקה הקטנה V בשנת 1958.
הר טוקורואה
הר טוקורואה (באנגלית: Mount Tokoroa) הוא הר גדול מכוסה שלג, ברכס אקספלוררז, בהרי באוורס, שבאנטארקטיקה.
ההר ממוקם 11 קילומטרים דרומית - מזרחית מהר סוזה, במפגש בין קרחון מורלי וקרחון קארייר.
גובהו של ההר 1,433 מטרים מעל פני הים.
גילוי ומיפוי ההר
ההר מופה לראשונה על ידי משלחת טופו מערב של הסקר הגאולוגי של ארצות הברית בין השנים 1962–1963.
מקור השם
שמו של ההר ניתן לו על ידי חברי המשלחת.
ההר נקרא על שמה של העיירה טוקורואה שבאי הצפוני של ניו זילנד, אשר סייעה לאנשי תוכנית המחקר האנטארקטית של ארצות הברית.
אלכסנדרה פופ
קריירת מועדונים
פופ החלה לשחק בקבוצת כדורגל מעורבת לבנים ובנות בסילשדה ושיחקה בה עד גיל 14. משם עברה לשחק בקבוצת רקלינהאוסן למשך שלוש עונות.
ב-2008, בגיל 17, קיבלה הצעות ממספר קבוצות צמרת בהן אולימפיק ליון אך בחרה להצטרף לדיסבורג 2001 מהבונדסליגה. כבר בעונתה הראשונה בקבוצה זכתה איתה בליגת האלופות וגם בגביע הגרמני. בעונה שלאחר מכן זכתה שוב בגביע הגרמני וסיימה עם קבוצתה כסגנית אלופת גרמניה.
ב-2012 עברה לשחק בוולפסבורג וכבר בעונתה הראשונה בקבוצה זכתה בטרבל שכלל זכייה בליגת האלופות, באליפות ובגביע הגרמני. גם בעונתה השנייה זכתה בליגת האלופות ובמהלך העשור שנשארה בקבוצה זכתה בעוד 6 אליפויות ושמונה גביעים.
בנבחרת
פופ שיחקה בכל הנבחרות הצעירות של גרמניה וזכתה באליפות אירופה לנערות עד גיל 17 בשנת 2008. באותה שנה הגיעה עם נבחרתה למקום השלישי בגביע העולם בכדורגל נשים עד גיל 17. ב-2010 זכתה עם הנבחרת בגביע העולם בכדורגל נשים עד גיל 20 כשהבקיעה בכל משחק של הנבחרת הגרמנית. היא סיימה כמלכת השערים ונבחרה לשחקנית המצטיינת של הטורניר.
בנבחרת הבוגרת ערכה את הופעת הבכורה ב-2010 רשמה 118 הופעות והבקיעה 57 שערים. היא השתתפה במונדיאל 2011, במונדיאל 2015, שם סיימה עם נבחרתה במקום הרביעי, וכן במונדיאל 2019.
במשחקים האולימפיים ב-2016 זכתה עם הנבחרת במדליית הזהב.
תארים והישגים אישיים
במהלך השנים זכתה בתארים אישיים רבים וביניהם התארים האלו:
ארנסט אוגוסט השני, דוכס סקסוניה-ויימאר-אייזנך
ארנסט אוגוסט השני, דוכס סקסוניה-ויימאר-אייזנך (2 ביוני 1737 – 28 במאי 1758), היה דוכס סקסוניה-ויימאר-אייזנך בין השנים 1748–1758.
ביוגרפיה
ארנסט אוגוסט נולד ב-2 ביוני 1737 בויימאר שהשתייכה לדוכסות סקסוניה-ויימאר, לארנסט אוגוסט הראשון, דוכס סקסוניה-ויימאר-אייזנך, וסופיה שרלוטה מברנדנבורג-ביירוית, בתו של גאורג פרידריך קרל, מרקיז ברנדנבורג-ביירוית. אביו העביר את רוב זמנו באייזנך במסעות ציד, והשאיר את חינוכו של ארנסט אוגוסט בידי ההוף-מרשל בויימאר.
בשנת 1748 מת אביו ארנסט אוגוסט הראשון, דוכס סקסוניה-ויימאר-אייזנך, וארנסט אוגוסט עלה לשלטון במקומו. אולם מכיוון שהיה קטין, שלטו כעוצרים דודיו פרנץ יוזיאס, דוכס סקסוניה-קובורג-זאלפלד ופרידריך השלישי, דוכס סקסוניה-גותה-אלטנבורג עד לבגרותו. ארנסט אוגוסט עבר להתגורר בגותה, שם דאג לו דודו לחינוך הולם.
משפחתו
ב-16 במרץ 1756 התחתן ארנסט אוגוסט עם אנה אמליה, דוכסית בראונשווייג-וולפנביטל, בתם של קרל הראשון, דוכס בראונשווייג-וולפנביטל ופיליפינה שרלוטה, נסיכת פרוסיה, ממנה היו לו שני ילדים:
ארלדו מונצליו
ארלדו מונצליו (באיטלקית: Eraldo Monzeglio; 5 ביוני 1906 – 3 בנובמבר 1981) היה כדורגלן איטלקי, ששיחק בעמדת הבלם. זכה עם נבחרת איטליה במונדיאל 1934 ו-1938.
ביוגרפיה
מונצליו נולד ב-5 ביוני 1906 בוויניאלה מונפרטו, שנמצא במחוז אלסנדריה, שבאיטליה.
במשך 19 שנות קריירה שיחק בעמדת הבלם, בקבוצות קזאלה, בולוניה ורומא. עם בולוניה זכה בליגה האיטלקית של עונת 1928/29, וגם בשני גביעי מיטרופה בשנים 1932 ו-1934.
למרות הקריירה המצליחה שעשה כשחקן, לאחר סיום מלחמת העולם השנייה, עורר מחלוקת בציבור עקב חברותו לדיקטטור הפשיסטי האיטלקי, בניטו מוסוליני. מונצליו היה למאמן, ואימן את הקבוצות האיטלקיות רומא, קומו, פרו ססטו, נאפולי, סמפדוריה, יובנטוס ואת קיאסו השווייצרית. זכה עם נאפולי בליגה השנייה באיטליה בעונת 1949/50.
הוא נפטר ב-3 בנובמבר 1981, בטורינו שבאיטליה, בגיל 75. בשנת 2013 הוכנס להיכל התהילה של הכדורגל האיטלקי.
שמואל שאטין
רבי שמואל שאטין כ"ץ (נהגה: שוֹטְן; ה'ת"ד, 1644 – י"ד בתמוז ה'תע"ט, 1719) היה מרבני יהדות אשכנז במאה ה-17 וה-18. רב וראש ישיבה ב'קלויז' הפרנקפורטאי, ורבה של רוזנות הסן-דרמשטדט. מחבר ספר כוס הישועות על התלמוד הבבלי. נודע בכינויו מהרשש"ך.
ביוגרפיה
נולד בשוטן שבהסן לרב יוסף יוזפא כ"ץ. בשנת ה'תמ"ב (1682) הגיע לפרנקפורט והתמנה כרבו של בית המדרש הגדול, ה"קלויז" הפרנקפורטאי, וראש הישיבה בו. בראשית ימיו בפרנקפורט, למד אצל מרא דאתרא רבי ישעיה הלוי הורוביץ (השני). בתקופתו נבנה בנין מפואר עבור הישיבה מעזבונו של הגביר ר' מאניס דרמשטאט, הוא עמד בראש הישיבה בפרנקפורט למעלה מ-30 שנה ולפי חשבונו למדו אצלו ואצל תלמידיו בימי חייו, אלפי תלמידים.
סגנון לימודו היה כמו שהיה מקובל בימיו בשיטת פלפול החילוקים והוא התייחד בכמה נקודות בולטות: א. בעקבות הרב אברהם נפתלי שפיץ מוורמייזא מחבר "מלא רצון" (פפד"מ ת"ע), הוא משתדל לבאר בכל המקומות בהם חולקים שני אמוראים או שני תנאים בשיטת תנא קדום להם, שלא נפלה טעות במסירת דברי התנא אלא נחלקו בהבנת דבריו. ב. הוא עוסק בביאור קושיות התלמוד שמתחילות בהצגת הנחה חיובית שעל בסיסה נבנית השאלה, כמו השאלות הפותחות במילים "בשלמא..." או "הניחא..." וכן איבעיות הפותחות בדין מוסכם: "פשיטא דין פלוני, אבל מיבעיא דין אלמוני".
ספרו "כוס הישועות" כולל את חידושיו למסכתות מסדר נזיקין המכונה "סדר הישועות": מסכת בבא קמא, בבא מציעא, בבא בתרא, סנהדרין, מכות, שבועות ומסכת עבודה זרה. חידושיו על מסכת ראש השנה, מסכת ביצה, מסכת כתובות, מסכת גיטין ומסכת קידושין לא נדפסו. הגהותיו למסכתות נדרים, נזיר ובבא בתרא, נדפסו על ידי חתנו הרב אריה ליב בן רבי יוסף שמואל מפרנקפורט יחד עם הגהות אביו במהדורת ש"ס פרנקפורט (ה'ת"פ-ה'תפ"ב) הידועה בהוספות הרבות שנוספו לה.
מנהג ייחודי שלו תועד בידי בן דורו רבי מאיר איזנשטט: הוא נהג לברך בורא פרי האדמה על שתיית תה, בניגוד למקובל לברך עליה ברכת שהכל נהיה בדברו.
מהרשש"ך נפטר בליל שבת י"ד בתמוז ה'תע"ט (30 ביוני או 1 ביולי 1719) והוא הובא למנוחות בבית העלמין היהודי בפרנקפורט ביום ראשון, ט"ו בתמוז. זכרו הונצח בספר ההזכרות של קהילת פרנקפורט. על מצבת קברו נחרת:
משפחתו
חוקר היוחסין נפתלי אהרן וקשטיין כותב, שהמהרשש"ך הוא נין ונכד של שמואל, בן חיים, בן ישעיה, נכדו של ר' שמעון בעל הילקוט שמעוני.
בנו היה "החסיד" רבי משה שאטין. בנו של ר' משה היה רבי יוסף יוזפא שאטין (מהריש"ך), ראב"ד ליסא וראש ישיבה בגלוגא. בנו של ר' יוסף היה רבי בנימין זאב שאטין כ"ץ, ראב"ד בדיהרנפורט.
צאצא נוסף הוא החת"ם סופר שאביו, ר' שמואל, נקרא על שם סבו הרב שמואל שאטין.
לילותיי
לילותיי הוא סינגל של הזמרת הישראלית יובל דיין, שיצא לאור ב-30 באוגוסט 2016, כסינגל חמישי מתוך אלבומה השני ליבי ער. השיר נכתב והולחן בידי דודי בר דוד והופק ועובד בידי גלעד שמואלי.
השיר צעד במשך שישה שבועות במצעד השבועי של גלגלצ, ובמשך שלושה שבועות ברציפות נמצא במקום הראשון. במצעד השבועי של מדיה פורסט לעומת זאת, הוא נמצא רק שבוע אחד, במקום התשיעי.
ארנסט אוגוסט הראשון, דוכס סקסוניה-ויימאר-אייזנך
ארנסט אוגוסט הראשון, דוכס סקסוניה-ויימאר-אייזנך (19 באפריל 1688 – 19 בינואר 1748), היה דוכס סקסוניה-ויימאר-אייזנך בין השנים 1707–1748, ודוכס סקסוניה-אייזנך בין השנים 1741–1748.
ביוגרפיה
ארנסט אוגוסט נולד ב-19 באפריל 1688 בויימאר שהשתייכה לדוכסות סקסוניה-ויימאר, ליוהאן ארנסט השלישי, דוכס סקסוניה-ויימאר-אייזנך, וסופיה אוגוסטה, נסיכת אנהלט-צרבסט, בתו של יוהאן השישי, נסיך אנהלט-צרבסט.
בשנת 1741 מת וילהלם היינריך, דוכס סקסוניה-אייזנך ללא ילדים, ומשום כך ירש אותו ארנסט אוגוסט שהיה קרובו. ארנסט אוגוסט עבר להתגורר באייזנך, מכיוון שהיה סמוך לה יער שהתאים מאוד לצורך ציד, והשאיר את בנו ארנסט אוגוסט תחת חסותו של ההוף-מרשל בויימאר. ארנסט אוגוסט ניסה למשול באופן אבסולוטי, מה שגרם לסכסוך עם האצולה, ורק מותו המפתיע של ארנסט אוגוסט מנע את התגברות הסכסוך. ב-19 בינואר 1748 מת ארנסט אוגוסט באייזנך, ובמקומו עלה לשלטון בנו ארנסט אוגוסט השני, דוכס סקסוניה-ויימאר-אייזנך.
משפחתו
ב-24 בינואר 1716 התחתן ארנסט אוגוסט עם אלאונורה וילהלמינה מאנהלט-קתן, בתם של עמנואל לברכט, נסיך אנהלט-קתן וגיזלה אגנס מראט, ממנה היו לו 8 ילדים:
ב-7 באפריל 1734 התחתן ארנסט אוגוסט עם סופיה שרלוטה מברנדנבורג-ביירוית, בתם של גאורג פרידריך קרל, מרקיז ברנדנבורג-ביירוית ודורותיאה, נסיכת שלזוויג-הולשטיין-זונדרבורג-בק, ממנה היו לו 4 ילדים:
באטמן נגד סופרמן: שחר הצדק
באטמן נגד סופרמן: שחר הצדק (באנגלית: Batman v Superman: Dawn of Justice) הוא סרט גיבורי על אמריקאי מבית האחים וורנר ו-DC קומיקס המבוסס על דמויות מיקום DC. הסרט יצא לאקרנים במרץ 2016 בתור הסרט השני בסדרת הסרטים ביקום הקולנועי של DC. זהו הסרט הראשון של חברת ההפקות DC Entertainment שהופק ללא שותפות של אולפני לג'נדרי. במאי הסרט הוא זאק סניידר לפי תסריט מאת דייוויד ס. גויר וכריס טריו. בסרט מככבים הנרי קאביל כסופרמן/קלארק קנט, בן אפלק כבאטמן/ברוס ויין, איימי אדמס כלויס ליין, ג'סי אייזנברג כלקס לותור, הולי האנטר כסנאטור פינץ', גל גדות כוונדרוומן/דיאנה פרינס נסיכת האמזונות מתמיסקרה, עזרא מילר כפלאש/ברי אלן לורנס פישבורן כפרי וייט, דיאן ליין כמרתה קנט וג'רמי איירונס כאלפרד פניוורת הבאטלר. הסרט הפגיש לראשונה בין באטמן וסופרמן/באטמן ווונדרוומן/וונדרוומן וסופרמן על המסך הגדול בסרט לייב אקשן והציג לראשונה על המסך הגדול את דמויותיהם של וונדר וומן/דיאנה פרינס, סייבורג/ויקטור סטון, אקוומן/ארתור קארי והפלאש/ברי אלן בגרסאות לייב אקשן ובכך הכין את הקרקע לחלק מן הסרטים הבאים ביקום הקולנועי של DC כגון וונדר וומן בכיכובה של גל גדות ואקווהמן בכיכובו של ג'ייסון מומואה.
הסרט הפך לשובר קופות בשבוע הראשון להקרנתו והכניס 424 מיליון דולר על תקציב של 263 מיליון דולר.. סכום ההכנסות הכולל שלו הוא 873 מיליון דולר.
2016
העלילה מעמתת את באטמן המבוגר ואת סופרמן זה מול זה בהשפעת לקס לות'ר, עד שהם נלחמים כתף אל כתף נגד דומסדיי כאשר וונדר וומן נחשפת ונלחמת לצדם.
בסצנות קצרות מציגה העלילה את פלאש / בארי אלן, סייבורג / ויקטור סטון ואקוומן / ארתור קורי, ואת התכנית לאחד אותם.
כמו כן מוצגת בסצנה קצרה אפוקליפסה בעתיד הקרוב.
פסקול הסרט
את המוזיקה לסרט הלחינו הנס צימר ו-Junkie XL.
פיתוח
במאי 2014 הכריזו אולפני האחים וורנר רשמית כי שם הסרט יהיה "באטמן נגד סופרמן: שחר הצדק" (באנגלית: Batman v Superman: Dawn of Justice), כרמז לסרט הבא בסדרה (באנגלית: Justice League). התסריטאים הם כריס טריו ודייוויד ס. גויר. אמה תומאס וכריסטופר נולאן הם המפיקים בפועל. דבורה סניידר, בנג'מין מלניקר וצ'ארלס רובן הם מפיקים-שותפים.
הסרט תוכנן תחילה לצאת לאקרנים ב-17 ביולי 2015. התאריך נדחה ל-6 במאי 2016.
ליהוק
באוגוסט 2013 אולפני האחים וורנר הכריזו רשמית כי בן אפלק לוהק לתפקיד באטמן, ושהסרט צפוי לצאת לאקרנים ב-25 במרץ 2016. ליהוקו של אפלק לתפקיד באטמן גרר שלל תגובות שליליות לרבות עצומות ממעריצי באטמן שדרשו להחליפו בשחקן אחר.
בדצמבר 2013 הוכרז רשמית על ליהוקה של השחקנית גל גדות לתפקיד וונדר וומן.
צילומים
את הסרט הפיקה חברת Syncopy Films של כריסטופר נולאן. זהו הסרט הראשון שבו אולפני לג'נדרי לא אחראים על הפקה משותפת של סרט עם חברת DC Entertainment. תקציב הסרט עמד על 263 מיליון דולר. ההפקה חשפה במהלך שלבי ההפקה המוקדמים את הבאטמוביל ואת בן אפלק עטוי גלימת באטמן.
בספטמבר 2013 צולמה בלוס אנג'לס סצנת משחק פוטבול בין אוניברסיטת גות'אם סיטי לאוניברסיטת מטרופוליס. לאחר מכן יצא צוות ההפקה לפגרה. במאי 2014 התחדשה ההפקה והמשיכו הצילומים. בנובמבר 2014 הושלמו צילומי סצנות בהשתתפות הנרי קאביל, איימי אדמס ורוב הסצנות בהשתתפות בן אפלק וההפקה עברה לניו מקסיקו לצורך צילומי סצנות עם גל גדות. צילומי הסרט הושלמו לבסוף בתחילת דצמבר 2014, לאחר כשמונה חודשי הפקה.
הפצה
יציאתו של הסרט לאקרנים נקבעה תחילה לקיץ 2015, ומאוחר יותר נדחתה היציאה לאביב 2016.
חרמות
משרד הכלכלה והמסחר של לבנון החרים את הסרט ואסר את יציאתו לאקרנים בדמשק, מכיוון שהשחקנית הישראלית גל גדות משחקת בסרט זה בתפקיד גיבורת העל וונדר וומן. שנה לאחר מכן הוחרם סרט ההמשך וונדר וומן מאותה הסיבה.
הכנסות
אירוע הקרנת הבכורה של הסרט נערך ב-19 במרץ 2016 ב-Auditorio Nacional בפארק צ'פולטפק שבמקסיקו סיטי.
הסרט הפך לשובר קופות והיה לפתיחה הטובה ביותר לסרט קולנוע בחודש מרץ, והכניס בצפון אמריקה 197 מיליון דולר במהלך סוף השבוע הראשון להקרנתו. בשבוע הראשון להקרנתו בארצות הברית ובעולם גרף הסרט סכום של 424.1 מיליון דולר לעומת תקציב הפקה של 263 מיליון דולר. בסוף השבוע השני הרוויח 51.3 מיליון דולרים בלבד, ירידה חדה של 69.1%, מה שהציב אותו במקום הרביעי בהיסטוריה ברשימת הנפילות הגדולות בהכנסות של סרט בין השבוע הראשון לשני. הסרט הגיע לסך הכנסה כולל של כ-873 מיליון דולר.
מהדורה אולטימטיבית
במרץ 2016, עם צאת הסרט לאקרנים, פורסם שחלק מהדיסקים להפצה ביתית יהיו "מהדורה אולטימטיבית" (the ultimate edition) שתכיל את שתי הגרסאות (cuts). גרסת הבמאי היא R-rated. בשתי הגרסאות כמעט ואין שימוש במילים גסות.
ביקורות
למרות הצלחתו הקופתית, הסרט נקטל בביקורות שליליות קשות שטענו שהתסריט והעריכה היו מבולגנים במיוחד. אולם, הסרט קיבל שבחים רבים על קטעי האקשן, הסגנון החזותי, האפקטים המיוחדים, הפעלולים והפסקול של הסרט מאת המלחינים הנס צימר ו-JXL. גל גדות ובן אפלק קיבלו שבחים בשל הופעותיהם כוונדר וומן ובאטמן בהתאמה. מעריצי באטמן רבים מחו על כך שבאטמן הורג עשרות אנשים בסרט.
נכון לאוגוסט 2022, באתר הביקורות Rotten Tomatoes ציון הסרט עומד על 29% בהתבסס על 436 ביקורות ו-63% בהתבסס על 100,000+ הצבעות באתר. ובאתר הביקורות Metacritic ציון הסרט עומד על 44/100 בהתבסס על 51 ביקורות ו-7.0 בהתבסס על 7,174 הצבעות. בביקורות שליליות רבות חזרה הטענה שעלילת הסרט מסובכת וכבדה ושהעריכה בלתי-קוהרנטית. ביקורות רבות ציינו שבסרט כמעט שאין אתנחתא קומית.
המהדורה האולטימטיבית: הגרסה שבאורך 2.5 שעות קיבלה מהמבקרים המקצועיים ביקורות שליליות בעיקרן. הגרסה שבאורך 3 שעות קיבלה מהמבקרים המקצועיים ביקורות חיוביות בעיקרן.
קונספסיון (טוקומאן)
קונספסיון (בספרדית: Concepción) היא עיר בפרובינציית טוקומאן בארגנטינה. העיר נמצאת בדרום הפרובינציה, מדרום לנהר גסטונה, במרחק של 76 קילומטרים דרומית לטוקומאן, בירת הפרובינציה. קונספסיון היא העיר השנייה בחשיבותה בפרובינציה מחוץ למטרופולין טוקומאן.
היסטוריה
העיר הוקמה ב-31 באוקטובר 1900.
ב-1931 התרחשה רעידת אדמה באזור שגרמה להרס של מספר מבנים.
היער הלאומי שישה נהרות
היער הלאומי שישה נהרות (באנגלית: Six Rivers National Forest) הוא יער לאומי של ארצות הברית השוכן בפינה הצפון-מערבית של קליפורניה. הוא הוקם ב-3 ביוני 1947 על ידי נשיא ארצות הברית הארי טרומן מחלקים של היערות הלאומיים היער הלאומי קלאמת, סיסקיו וטריניטי. שטחו 3,875 קילומטרים רבועים, והוא מכיל מגוון מערכות אקולוגיות ו-550 קילומטרים רבועים של יער ראשוני. הוא שוכן בחלקים של ארבעה ממחוזות קליפורניה, והם: בסדר יורד של שטח היער דל נורטה, המבולדט, טריניטי, וסיסקיו. היער נקרא על שם הנהרות, , קלאמת, טריניטי, מד וסמית, העוברים דרך היער או בגבולותיו.
ביער יש 589 קילומטרים של נהרות פראיים ונופיים, שישה אזורים בוטניים מובחנים ואזורים לשימוש ציבורי למחנאות, טיולים רגליים ודיג. החלק הצפוני ביותר של היער ידוע כ"אזור הנופש הלאומי של הנהר סמית" (Smith River National Recreation Area). מטה היער ממוקם בוואיריקה בקליפורניה. ישנם משרדים מחוזיים של שומרי יערות מקומיים הממוקמים ב,, אורלינס, ו.
היערות הראשוניים שבו כוללים את תת-המין החופי של אשוח דאגלס (Pseudotsuga menziesii var. menziesii), מין האלון  המכונה באנגלית Tanoak, ואשוח לבן.
אזורי טבע בראשיתי
בתוך היער הלאומי שישה נהרות יש חמישה אזורי טבע בראשיתי מוכרים רשמית שהם חלק מהמערכת הלאומית לשימור אזורי טבע בראשיתי, שניים מתוכם משתרעים בעיקר ביערות לאומיים שכנים או לתוך שטח המנוהל על ידי לשכת ניהול הקרקעות של ארצות הברית:
הארייט וולטר
דיים הארייט מרי וולטר (באנגלית: Dame Harriet Mary Walter; נולדה ב-24 בספטמבר 1950) היא שחקנית תיאטרון, קולנוע וטלוויזיה אנגלייה. היא הופיעה בסרטי הקולנוע "על תבונה ורגישות" (1995), "Villa des Roses" (2002), "כפרה" (2007) ו-"Man Up" (2015). בטלוויזיה כיכבה בסדרת הדרמה של ITV "חוק וסדר: בריטניה" בשנים 2009 ועד 2014. בשנת 2011 הוענק לה תואר דיים מפקדת מסדר האימפריה הבריטית (DBE) על תרומתה לתחום הדרמה.
ב-1981 הופיעה וולטר במחזה "סוף טוב הכל טוב" בהפקת הרויאל שייקספיר קומפני, וב-1983 הייתה הופעת הבכורה שלה בברודוויי כשההפקה הועלתה בניו יורק. על הופעותיה בהפקות השונות של הרויאל שייקספיר קומפני, בהן "הלילה השנים עשר" וב"שלוש אחיות", זכתה בפרס אוליבייה לשחקנית הטובה ביותר בהפקה מחודשת. תפקידים בולטים נוספים שלה בתיאטרון הם ליידי מקבת' ב"מקבת'" (1999) וקלאופטרה ב"אנטוניוס וקלאופטרה" (2006). על תפקידה כאליזבת הראשונה במחזה "מרי סטיוארט" מ-2005, זכתה וולטר בפרס התיאטרון של איבנינג סטנדרד לשחקנית הטובה ביותר. ב-2009 הייתה מועמדת לפרס טוני על אותו תפקיד ששיחקה בברודוויי.
ביוגרפיה
וולטר נולדה בלונדון. אמה, קסנדרה לי, היא אחותו של השחקן הבריטי סר כריסטופר לי. אביה צאצא של ג'ון וולטר, מייסד עיתון הטיימס.
היא התחנכה בבית הספר "קרנבורן צ'ייס". היא דחתה לימודים באוניברסיטה, ונדחתה על ידי חמישה בתי ספר למשחק, ולבסוף התקבלה ללימודים באקדמיה למוזיקה ולאמנויות הדרמה של לונדון. אחרי הלימודים צברה ניסיון במשחק בלהקת התיאטרון של "Joint Stock Theatre", בסיבוב הופעות עם תיאטרון "Paines Plough" ובהופעות ב"דיוק פלייהאוס" בלנקסטר.
קריירה
במשך הקריירה שלה עבדה וולטר פעמים רבות עם הרויאל שייקספיר קומפני. היא השתתפה בהפקות של "ניקולס ניקלבי" (1980), "חלום ליל קיץ" (1981), בתפקיד הלנה במחזה "סוף טוב הכל טוב" (1981), ב"הטירה" (1985), דאשה ב-"A Question of Geography", ויולה ב"הלילה השנים עשר" (1988), מאשה ב"שלוש אחיות" (1988), "הדוכסית ממאלפי" (1989), "מקבת'" (1999) וב"מהומה רבה על לא דבר" (2002). ב-2015 חזרה לשחק ב-RSC בתפקיד לינדה לומד במחזה "מותו של סוכן" בבימויו של גרגורי דוראן.
בנוסף הופיעה וולטר במחזות "Three Birds Alighting on a Field" מ-1991, "ארקדיה" (1993), "הדה גאבלר" (1996), "איוואנוב" (1997) ו"מרי סטיוארט" (2005).
הופעת הבכורה שלה בברודוויי הייתה ב-1983 עם ההפקה של הרויאל שייקספיר קומפני ל"סוף טוב הכל טוב". ב-1993 כיכבה בתפקיד בידי בהפקה של אוף ברודוויי ל-"Three Birds Alighting on a Field" עליו הייתה מועמדת לפרס "Drama Desk Award". ב-2009 שבה להופיע על במות ברודוויי במחזה "מרי סטיוארט" כאשר היא וג'נט מקטיר חזרו לגלם את אותן הדמויות. ב-2014 גילמה וולטר את דמותו של ברוטוס בהפקה נשית של המחזה "יוליוס קיסר באוף-ברודוויי ושוב הייתה מועמדת לפרס דרמה-דסק.
בקולנוע השתתפה וולטר בסרטים "על תבונה ורגישות" (1995), "חדרי שינה" (1998), "אוניגין" (1999), "Villa des Roses" מ-2002 וב"צעירים יפים ומבריקים" (2003). בין השנים 2009 ו-2012 כיכבה בסדרת הדרמה של ITV "חוק וסדר: בריטניה" כמפקחת בילוש נטלי צ'נדלר. עוד בטלוויזיה הופיעה בתפקיד גברת גאוון בעיבוד של ה-BBC משנת 2008 "דוריט הקטנה" על פי הרומן של צ'ארלס דיקנס. היא השתתפה בשני פרקים של סדרת הטלוויזיה "אחוזת דאונטון" בתפקיד ליידי שאקלטון בעונת 2013–2014. בשנת 1987 שיחקה בתפקיד אהובתו של לורד פיטר וימזי, הארייט ויין, בסדרה של ה-BBC "A Dorothy L. Sayers Mystery" על פי ספריה של דורותי ל. סאייר.
בשנת 2000 הוענק לוולטר תואר מפקדת מסדר האימפריה הבריטית (CBE), וב-2001 זכתה לתואר דיים מפקדת מסדר האימפריה הבריטית (DBE) על תרומתה לתחום הדרמה.
ב-2001 הוענק לה ולקנת בראנה תואר דוקטור לשם כבוד מטעם "מכון שייקספיר" בסטרטפורד.
ההפקה של "מרי סטיוארט" שהועלתה בברודוויי הייתה מועמדת למספר פרסי טוני בהם פרס השחקנית הטובה ביותר לוולטר ולשותפתה בהצגה ג'נט מקטיר.
חיים אישיים
בן זוגה של וולטר היה השחקן פיטר בליית' עד למותו בשנת 2004. ב-21 במאי 2011 התחתנה עם גאי שוסלר, שחקן אמריקאי, המופיע בשם הבמה גאי פול.
פיטר אינג, ברון אינג
פיטר אנתוני אינג, ברון אינג (5 באוגוסט 1935 - 20 ביולי 2020) היה פילדמרשל בצבא בריטניה אשר שימש כראש המטה הכללי בין השנים 1992–1994, וכראש מטה ההגנה בין 1994–1997.
ביוגרפיה
אינג נולד בקרוידון ב-5 באוגוסט 1935. הוא למד במכללת ריקין ובאקדמיה הצבאית המלכותית בסנדהרסט. ב-1956 הוא התגייס לצבא בריטניה והועלה לדרגת לוטננט ב-27 ביולי 1958, הוא הוצב בהונג קונג ובגרמניה המערבית ולאחר מכן השתתף במצב החירום המלאי. ב-27 ביולי 1962 הועלה לדרגת קפטן והוצב במשרד ההגנה. ב-31 בדצמבר 1967 הוא הועלה לדרגת מייג'ור, מונה למפקד פלוגה, נשלח לצפון אירלנד והשתתף במבצע באנר. ב-31 בדצמבר 1972 הוא הועלה לדרגת לוטננט קולונל ומונה למדריך במכללה הצבאית קימברלי. ב-1974 הוא מונה למפקד גדוד. ב-31 בדצמבר 1976 הוא הועלה לדרגת קולונל, וכעבור שלוש שנים הועלה לדרגת בריגדיר. ב-1980 הוא מונה למפקד כוח המשימה C של ארמיית הריין הבריטית. ב-1982 הוא מונה לראש מטה הקורפוס הראשון. ב-12 בינואר 1982 הוא הועלה לדרגת מייג'ור גנרל ומונה למפקד הדיוויזיה ה-2. ב-1986 הוא מונה לראש אגף הלוגיסטיקה במשרד ההגנה.
נהר אראס
נהר אראס (בפרסית: رودخانهٔ ارس. מכונה גם אראקס) הוא נהר הזורם בטורקיה, ארמניה, אזרבייג'ן ואיראן ומתנקז לנהר הקורה וממנו לים הכספי. אורך הנהר הוא 1,072 קילומטרים ושטח אגן הניקוז שלו הוא 102 אלף קמ"ר.
הנהר מתחיל במורדותיהם הדרומיים של הרי בִּינְגול (טורקית: Bingöl Dağları), בתחומה של נפת ארזורום שבטורקיה. על הנהר היו סכסוכים רבים במשך השנים.
נהר האראס מוזכר בשיר Holy Mountains של להקת סיסטם אוף אה דאון באלבומה Hypnotize משנת 2005.
אורמה (עם)
בני האוֹרְמָה (בעבר היו מכונים גאלה באתיופיה, אולם כיום כינוי זה נחשב לפוגעני) הם שבטים אפריקאיים המתגוררים במזרח קניה בעיקר ליד נהר טנה ודרום סומליה המשתייכים לאורומו.
הם חיים כנוודים רועי צאן במדבריות של דרום-מזרח קניה חוץ מן העונה הגשומה בה הם לוקחים את עדריהם לאזורים הפנימיים.
אוכלוסיית השבטים מונה כ-70,000 איש נכון ל-2005 והם דוברים את שפת האורמה.
ג'ף אדריאן
ג'פרי "ג'ף" אדריאן (באנגלית: Jeffrey "Jeff" Adrien; נולד ב-10 בפברואר 1986 בברוקליין, מסצ'וסטס) הוא כדורסלן אמריקאי המשחק בעמדות הפאוור פוורורד והסנטר. אדריאן שיחק ברוב הקריירה שלו ב-NBA. משפחתו היגרה לארצות הברית מהאיטי.
קריירה
ב-17 בדצמבר 2010 חתם אדריאן באירי בייהוקס, ושבועיים לאחר מכן הועבר בטרייד לריו גראנדה ואלי וייפרס תמורת גארט טמפל. ב-24 בפברואר 2011 חתם מחדש בגולדן סטייט ווריורס, וב-30 ביוני נופה מסגלם.
ביולי 2011 חתם על חוזה לעונה אחת בבנטון טרוויזו האיטלקית, עם סעיף המאפשר לו לחזור ל-NBA עם סיומה של השביתה ב-NBA באותה שנה. ב-21 בדצמבר 2011 חתם ביוסטון רוקטס, שם חזר לשחק לצד חברו לקבוצה באוניברסיטת קונטיקט, האשים ת'אביט. ב-8 בפברואר 2012 נופה מסגל הרוקטס.
באוקטובר 2012 עבר לריו גרנדה ואלי וייפרס. ב-9 בדצמבר 2012 נקרא אדריאן לשחק עבור שארלוט בובקאטס, שם שיחק פעם נוספת לצד חברו לקבוצת הכדורסל של קונטיקט - הפעם קמבה ווקר. ב-8 בינואר 2013 הבטיחה הקבוצה לאדריאן חוזה לשארית העונה.
ב-20 בפברואר 2014 הועבר בטרייד יחד עם רמון סשנס למילווקי באקס, תמורת גארי ניל ולוק רידנאור. ב-19 ביולי 2014 חתם ביוסטון רוקטס, וב-27 באוקטובר נופה מסגלם.
ב-29 בנובמבר 2014 הוחתם במינסוטה טימברוולבס כדי לעזור לקבוצה להתמודד עם מספר פציעות בסגלה. מינסוטה נאלצה להשתמש בפטור מיוחד מה-NBA כדי להחתימו, מפני שלאחר ההחתמה עמד גודל סגלה על 16 איש - אחד מעל המותר, 15. ב-7 בינואר 2015 סיימה הקבוצה את העסקתו לאחר שהופיע ב-16 משחקים במדי הקבוצה.
ב-19 בינואר 2015 חתם בגואנדונג סאות'רן טייגרס מליגת ה-CBA הסינית. לפני המשחק השלישי בסדרת חצי הגמר של הקבוצה נגד בייג'ינג דאקס הושבת אדריאן כדי לפנות מקום בסגל לשחקן עמנואל מודיאיי שחזר מפציעה.
ב-23 בספטמבר 2015 חתם אדריאן בניו אורלינס פליקנס. ב-24 באוקטובר, אחרי שהופיע בשלושה משחקי קדם-עונה במדי הקבוצה, סיים את משחקו בה.
הסתבכויות עם החוק וסכסוך מול לברון ג'יימס
בדצמבר 2015, עת היותו נטול קבוצה, אדריאן ששהה בהוליווד ארב לאדם בעל רכב מרצדס-בנץ ביציאתו ממלון בעיר, ושדד ממנו באיומים את מפתחות הרכב ונסע עם רכבו. לאחר כשש שעות החזיר את הרכב ואת המפתחות לבעליו החוקיים ללא פגע אך האדם התלונן עליו למשטרה והעיד כי הרכב "הסריח ממריחואנה" ואדריאן הסביר בתחנת המשטרה בלוס אנג'לס ש"רק רציתי ליהנות מרכב מנצנץ ולהשוויץ בו לכמה שעות". כמה ימים אחר כך, כשהוא "מפוכח", סיפק לאתר הרכילות "TMZ" את הגרסה הביזארית הבאה: "הייתה אי הבנה. ביקשתי מחבר להשתמש ברכב שלו, ונראה שמבלי לשים לב מצאתי את עצמי ברכב אחר. זו הייתה רק טעות מצערת בזיהוי. אני לא רוצה לנקות את עצמי מאחריות, אבל היי, בברלי הילס גדושה במרצדס כאלו. זה מבלבל".
לאחר כמה שבועות אדריאן הסתבך שוב. הפעם הוא ניסה להסתנן בשעת לילה מאוחרת למלון במנהטן, וכשאותר על ידי מאבטח ששאל מה פשר מעשיו, הגיב באגרוף היישר לפניו. הדפוס האלים חזר על עצמו במקרה נוסף עם שוטר שביקש ממנו לעצור לבדיקה שגרתית והותקף "בבעיטות עוצמתיות שהיו יכולות להמיתו", על פי כתב האישום.
בנוסף להסתבכויות המשפטיות אדריאן הצליח להביך את עצמו ברבים כשפצח בסדרת ציוצים בטוויטר נגד לברון ג'יימס, במהלכה קילל והקניט אותו ואף העלה את הטענה ש"הוא (ג'יימס) מנסה לגנוב את ביונסה מהזרועות של ג'יי זי ולסכסך ביניהם". ככל הנראה המהלך הזה מצד אדריאן סתם את הגולל על המשך קריירת המשחק שלו ב-NBA, שג'יימס הוא מכוכביה וממניעי הרווח שלה.
חזרה למשחק פעיל
לאחר שלא שיחק במשך כל עונת 2015/2016 באופן מקצועני (אך זכה למספר פניות במהלכה מצד מכבי תל אביב), חתם אדריאן בבני הרצליה ב-21 באוגוסט 2016 על חוזה של 170 אלף דולרים לעונה. במהלך העונה הצליח אדריאן להיבחר למשחק האולסטאר של ליגת העל בכדורסל וגם לעזור לקבוצתו להתקדם לשלב הבתים השני של היורופקאפ. הקבוצה סיימה את העונה הסדירה במקום החמישי עם 76% ניצחונות בביתה כשאדריאן הוא שחקן מפתח, אך לא יכלה למכבי תל אביב בפלייאוף.
לאחר ההצלחה שלו במדי הקבוצה בעונת 2016/2017, באוגוסט 2017 הוארך חוזהו לשנתיים נוספות. ב-12 באוקטובר 2017 קלע 18 נקודות ולקח 7 ריבאונדים במשחק חוץ מול פורטו שהסתיים בניצחון 85-83 (למרות שלא מחקו את 3 נקודות ההפרש של הפורטוגלים מהמשחק שהסתיים 68-65 בהרצליה) שהוביל להעפלת הקבוצה לשלב הבתים של מפעל היורופקאפ הודות ליחס הסלים שלה אל מול המפסידות האחרות בשלב המקדים האחרון. הקבוצה הודחה בתום שלב הבתים. את עונת 2017/2018 סיימה קבוצתו במקום העשירי בליגה ואדריאן סיים עם ממוצעים של 17.2 נקודות, 8.8 ריבאונדים ומדד 21.2 ב-32.2 דקות משחק.
בתום העונה בחר להפעיל את אפשרות ההשתחררות מחוזהו אולם ב-3 ביולי 2018 חתם על חוזה חדש בבני הרצליה, עם אפשרות להארכה עד 2021. לאחר עונה שבמהלכה ירדה הרצליה לליגה הלאומית בכדורסל, ב-28 באוגוסט 2019 חתם בעירוני נהריה. ב-7 בינואר 2020, לאחר 14 משחקים במדי הקבוצה, הוא שוחרר. ב-22 בפברואר 2020, חתם בקבוצת אל-איטהאד ג'דה מהליגה הראשונה בערב הסעודית.
פיונה מיי
פיונה מרסיה מיי יאפיקינו (באיטלקית: Fiona Marcia May Iapichino; נולדה ב-12 בדצמבר 1969) היא אתלטית ילידת אנגליה שייצגה את איטליה. היא פעמיים אלופת עולם (גטבורג 1995 ואדמונטון 2001) ופעמיים ברציפות סגנית אלופה אולימפית (אטלנטה 1996 וסידני 2000) בקפיצה לרוחק.
חייה
מיי נולדה בסלאף שבמחוז ברקשייר, אנגליה להורים ג'מייקנים. בשנת 1994 קיבלה אזרחות איטלקית לאחר שנישאה לג'יאני יאפיקינו, מאמן קפיצה במוט איטלקי והחלה לייצג את איטליה בתחרויות הבינלאומיות (אז היא ייצגה את בריטניה ואנגליה). בתם היא הקופצת לרוחק לאריסה יאפיקינו.
אלופת העולם לנוער
באליפות העולם לנוער שנערכה בסדברי (כיום גרייטר סדברי), קנדה, בשנת 1988 זכתה מיי במדליית זהב בקפיצה לרוחק בתוצאה של 6.88 מטר.
באולימפיאדת סיאול (1988) סיימה מיי במקום שישי בקפיצה לרוחק בתוצאה של 6.62 מטר, בשלב המוקדמות היא קבעה תוצאה של 6.66 מטר.
במשחקי חבר העמים הבריטי שנערכו באוקלנד, ניו זילנד בסוף ינואר 1990 זכתה מיי במדליית ארד בקפיצה לרוחק בתוצאה של 6.55 מטר ובאליפות אירופה באתלטיקה שנערכה בספליט, לשעבר יוגוסלביה בסוף אוגוסט אותה שנה היא סיימה במקום שביעי בתוצאה של 6.77 מטר.
באליפות העולם באתלטיקה שנערכה בטוקיו, יפן בשנת 1991 סיימה מיי במקום 19 בקפיצה לרוחק בתוצאה של 6.54 מטר.
באולימפיאדת ברצלונה (1992) פסלה מיי את קפיצתה הראשונה בשלב המוקדמות ובשל פציעה לא המשיכה את התחרות.
באליפות העולם באתלטיקה שנערכה בשטוטגרט, גרמניה בשנת 1993 סיימה מיי במקום 14 בקפיצה לרוחק בתוצאה של 6.42 מטר.
באליפות אירופה באתלטיקה שנערכה בהלסינקי, פינלנד בשנת 1994 זכתה מיי במדליית ארד בקפיצה לרוחק בתוצאה של 6.90 מטר.
מדליית כסף אולימפית
באולימפיאדת אטלנטה (1996) זכתה מיי במדליית כסף בקפיצה לרוחק בתוצאה של 7.02 מטר, אחרי צ'יומה אג'ונווה מניגריה (7.12 מטר) ולפני ג'קי ג'וינר קרסי מארצות הברית (7.00 מטר).
באליפות העולם באתלטיקה שנערכה באתונה, יוון בשנת 1997 זכתה מיי במדליית ארד בקפיצה לרוחק בתוצאתה של 6.91 מטר, אחרי לודמילה גלקינה מרוסיה (7.05 מטר) וניקי קסנתו מיוון (6.94 מטר) ולא הצליחה להגן על תוארה.
בתחרות שנערכה בסנקט פטרבורג, רוסיה ביוני 1998 קבעה מיי בקפיצה משולשת שיא אישי חדש של 14.65 מטר, תוצאה שדירגה אותה בסוף השנה במקום החמישי בעולם. באליפות אירופה באתלטיקה שנערכה בבודפשט, הונגריה באוגוסט אותה שנה היא זכתה במדליית כסף בקפיצה לרוחק בשיא לאומי חדש של 7.11 מטר, אחרי הייקה דרקסלר מגרמניה (7.16 מטר) ולפני לודמילה גלקינה (7.06 מטר).
באליפות העולם באתלטיקה שנערכה בסביליה, ספרד בשנת 1999 זכתה מיי במדליית כסף בקפיצה לרוחק בתוצאתה של 6.94 מטר, אחרי ניורקה מונטלבו שייצגה את ספרד (7.06 מטר) ולפני מריון ג'ונס מארצות הברית (6.83 מטר). יומיים לפני כן בשלב המוקדמות היא קבעה תוצאה של 7.04 מטר.
באולימפיאדת סידני (2000) זכתה מיי בפעם השנייה במדליית כסף בקפיצה לרוחק בתוצאה של 6.92 מטר, אחרי הייקה דרקסלר (6.99 מטר) ולפני טטיאנה קוטובה מרוסיה (6.83 מטר).
באליפות העולם באתלטיקה שנערכה בפריז, צרפת בשנת 2003 סיימה מיי במקום תשיעי בקפיצה לרוחק בתוצאה של 6.46 מטר ולא הצליחה להגן על תוארה. בשלב המוקדמות היא קבעה תוצאה של 6.57 מטר, באולימפיאדת אתונה (2004) היא סיימה במקום 27 בתוצאה של 6.38 מטר ובאליפות העולם באתלטיקה שנערכה בהלסינקי בשנת 2005 היא סיימה מיי במקום 15 בתוצאה של 6.51 מטר.
מצנפת (צה"ל)
מצנפת היא כיסוי קסדה, שנמצא בשימוש צבא הגנה לישראל משנות ה-90 של המאה ה-20. ממדי המצנפת גדולים יותר מן הקסדה וצורתה אינה מוגדרת, במטרה "לשבור" את הצורה הגאומטרית המעגלית של הקסדה, אשר אינה נפוצה בטבע ועלולה לבלוט ולחשוף לוחמים מוסווים. כוחות צה"ל השתמשו במצנפת לראשונה בגזרת דרום לבנון. לכל מצנפת ישנן שתי תבניות הסוואה, בדרך כלל - לשטח ירוק ולשטח מדברי. ניתן להוריד את המצנפת בקלות, לקפל ולחבר לקסדה.
אתגר בובות הראווה
אתגר בובות הראווה (באנגלית: The Mannequin Challenge) הוא אתגר סרטון ויראלי המאתגר את האנשים המשתתפים בעשיית הסרטון לקפוא על מקומם למשך מספר דקות בעוד מצלם הסרטון נע סביבם ומתעד אותם בתנוחות שונות בעוד השיר "Black Beatles" של הצמד ריי סרמרד מתנגן ברקע. האתגר החל כשקבוצת סטודנטים מאוניברסיטת ג'קסונוויל שבפלורידה החליטה להעלות ב-12 באוקטובר 2016 סרטון לרשת, בו הם תועדו קפואים על מקומם בתנוחה שבחרו מראש על ידי סטודנט שהסתובב סביבם. מהר מאוד, הסרטון נהפך לוויראלי, ובעקבותיו נוסד "אתגר בובות הראווה", שבו השתתפו אנשים מכל רחבי העולם, כולל אמנים, פוליטיקאים וספורטאים מפורסמים, ועם הזמן, צילום האתגר השתכלל יותר ויותר וכן צצו גרסאות שונות של האתגר.
סרטוני האתגר הושוו לקטעי זמן קליע מתוך סצנות מסרטים מפורסמים, אשר בין היתר כוללים את "המטריקס", "אקס-מן: העתיד שהיה" ו"אקס-מן: אפוקליפסה", "אבודים בחלל" ו"באפלו 66". בנוסף, הזמרת אלסיה קארה השתמשה בסגנון דומה של האתגר לצורך צילומי הקליפ לאחד משיריה: "Here", אשר מציג אנשים הקפואים בתנוחותיהם. בנוסף, צוין כי קיימים קווי דמיון בין האתגר לבין סדרת הטלוויזיה של HBO, "וסטוורלד", בה מארחי הפארק "וסטוורלד" קופאים על מקומם לפקודות מתכנני הפארק.
דוגמאות בולטות לביצוע האתגר
בין הסרטונים המפורסמים ביותר של האתגר, ניתן למצוא:
סנאטוס קונסולטום
סנאטוס קונסולטום (בלטינית: senatus consultum - צו הסנאט) הוא צו שהיה מוציא הסנאט הרומי. המונח התגלגל גם לעת החדשה ונעשה בו שימוש גם בקיסרות הצרפתית הראשונה והשנייה.
תקופת הרפובליקה
מבחינה משפטית בתקופת הרפובליקה הרומית (509 לפנה"ס - 44 או 27 לפנה"ס) סנאטוס קונסולטום היה בעל תוקף של המלצה בלבד. הצו הביע את עמדתו של הסנאט על הצעות חוק שהונחו בפניו על ידי הקונסולים והפראיטורים. הלכה למעשה, אף על פי שהצו לא היה בחזקת חוק, הוא היה בעל משקל רב. קבלת הצו הייתה מנהג מחייב לפני הבאת החוק להצבעה וצו עוין היה מבטל בדרך כלל את כל יוזמת החקיקה. אם הצו התנגש עם חוק קיים כלשהו, גבר החוק הקיים והצו בוטל.
יחד עם זאת, כל חוק היה יכול להתבטל בעזרת הווטו של טריבון הפלבס. כל ביטול כזה נרשם ברשומות כ"סאנטוס אוטוריטס" (senatus auctoritas - רצון הסנאט) וכל חוק שעבר נרשם בסופו של דבר כסנאטום קונסלטום.
תקופת האימפריה
בתקופת האימפריה הרומית (44 או 27 לפנה"ס עד המאה ה-5 לספירה) האסיפות הוותיקות שחוקקו את החוקים ברומא נוטרלו הלכה למעשה וכל הכח החקיקתי עבר לסנאט. לאחר שינוי זה, קיבל סנאטוס קונסלטום תוקף של חוק מחייב דה יורה ולא רק דה פקטו. כוחו של הסנאט פחת במאה ה-3 והרשות המחוקקת הפכה לחזקתו הבלעדית של הקיסר.
תקשורת ניהולית
תקשורת ניהולית היא השם הכולל לתהליך השיטתי של תכנון, יישום, פיקוח ובקרה בכל ערוצי התקשורת בתוך ארגון נתון ובין ארגון אחד למשנהו. המושג "תקשורת ניהולית" כולל בתוכו גם את מלאכת ההכנה וההפצה של הנהלים החדשים בנוגע לממשק שבין הארגון לבין הרשת החברתית של הארגון ובין אמצעי התקשורת השונים הפועלים בו.
ב"תקשורת ניהולית" כלולים גם פיתוח אסטרטגיות תקשורת עסקיות, תכנון נוהלי התקשרות פנימיים וחיצוניים וניהול של שטף המידע הזורם בארגון לרבות תקשורת מקוונת; שכן, בעקבות הטכנולוגיות החדשות הופכת ההתחדשות המתמדת בתקשורת לעיקרון מנחה למנהלים.
לפי תפיסת התקשורת הניהולית, כל מנהל באשר הוא חייב לעמוד בקשר ישיר ואישי עם העובדים הכפופים לו, לזהות את החסמים המקשים על התקשורת ביניהם ולעשות ככל יכולתו כדי למנוע את הישנותם. כל זאת, כדי להבטיח את קיומה של תקשורת אפקטיבית בכל דרגי הארגון. המנהל הוא גם זה שאחראי לגלות האם עובדיו משתייכים לאחת מבין שש הקטגוריות הבאות: מגיבים, מכורים לעבודה, עקשנים, חולמים, מרדנים או מקדמים.
שיטת הדיווח השבועי
הממונים שמקבלים את הדיווח, מסכמים אותו ושולחים אותו בתורם למנהלים הישירים שלהם, כך שבסופו של דבר מקבל המנכ"ל דוח מסכם מכל המנהלים ומעביר אותו לבעלי המניות של החברה. אחרי שהמנכ"ל מקבל את ההערות מבעלי המניות מתחיל למעשה תהליך העברת תקשורת בכיוון ההפוך, וראש הפירמידה מעביר את ההערות לסמנכ"לים הכפופים לו – עד שהדברים מגיעים לאחרון העובדים הזוטרים.
בסופו של דבר, יקבל כל עובד דואר אלקטרוני ארוך הכולל את מכלול הסיכומים שהועברו מכלל דרגי הארגון. קריאת כל הסיכומים אינה חובה לעובד, אך סביר להניח כי העובדים הסקרנים יותר יקראו את כל החומר, בעוד שהעובדים הממוקדים יותר לא יעשו כן.
אנריקה השלישי, מלך קסטיליה
אנריקה השלישי, מלך קסטיליה (4 באוקטובר 1379 - 25 בדצמבר 1406), היה מלך קסטיליה בין השנים 1390 - 1406.
ביוגרפיה
אנריקה השלישי נולד בבורגוס ב-4 באוקטובר 1379, לחואן הראשון, מלך קסטיליה ולאונור מאראגון, מלכת קסטיליה, בתם של פדרו הרביעי, מלך אראגון ואלאונורה מסיציליה. זמן קצר לאחר לידתו סוכם שאנריקה יתחתן עם ביאטריש, מלכת פורטוגל, אולם לבסוף אביו התחתן איתה, ובכך פרץ משבר 1383–1385, שבסיומו עלה לשלטון בפורטוגל ז'ואאו הראשון, מלך פורטוגל.
ב-9 באוקטובר 1390 מת אביו חואן הראשון, מלך קסטיליה, ואנריקה עלה לשלטון במקומו. בשנת 1391 פרצו פרעות קנ"א, ומכיוון שהשלטון היה בידי אפוטרופסים וכוחם היה חלש, לא נמנעו הפרעות ביהודים. בשנת 1393 תפס אנריקה את השלטון, ומיד החל לחזק את כוחו על חשבון האצולה.
במהלך שלטונו, נחל הצי הקסטיליאני במספר ניצחונות נגד האנגלים; בשנת 1400 שלח אנריקה צי ימי כנגד בסיסי הפיראטים בצפון אפריקה, ובשנת 1402 כבש את האיים הקנריים. בשנת 1396 הדף אנריקה פלישה פורטוגזית וב-15 באוגוסט 1402 חתם על הסכם שלום עם ז'ואאו הראשון, מלך פורטוגל.
אנריקה תמך באנטי-אפיפיור בנדיקטוס השלושה עשר, וחידש את הקרבות עם אמירות גרנדה, אולם מותו המוקדם מנע ממנו לנצל את הצלחתו בקרבות.
ב-25 בדצמבר 1406 מת אנריקה השלישי, ובנו חואן השני, מלך קסטיליה עלה לשלטון במקומו.
משפחתו
בשנת 1388 התחתן אנריקה עם קתרין מלנקסטר, בתם של ג'ון מגונט, דוכס לנקסטר וקונטסטנס מקסטיליה, דוכסית לנקסטר, ממנה נולדו לו 3 ילדים:
אבו סופיאן
צח'ר בן חרב בן אומיה בן עבד שמס (בערבית: صخر بن حرب بن أمية بن عبد شمس; הידוע בכינויו אבו סופיאן (בערבית: أبو سفيان), היה מנהיג וסוחר משבט קורייש במכה. בתחילת עסק בהובלת שיירות סחר לסוריה ובהמשך חייו היה בין המנהיגים העיקריים בהתנגדות של בני מכה למוחמד, ופיקד על חיילי מכה בקרבות אוחוד ואל-חנדק בשנים 625 ו-627. עם זאת, לאחר כיבוש מכה על ידי מוחמד בשנת 630, היה אבו סופיאן בין הראשונים שקיבלו עליהם את מנהיגותו.
בהמשך מילא אבו סופיאן תפקידים מנהיגותיים בצבא המוסלמי בקרב הירמוך נגד הביזנטים בסוריה. בניו יזיד ומאוחר יותר מועאוויה קיבלו תפקידי פיקודי באותה פרובינציה, ומועאוויה הקים את ח'ליפת אומיה בשנת 661.
קריירה מוקדמת, התנגדות וקבלת מוחמד
שמו הפרטי של אבו סופיאן היה צח'ר והוא נולד בסביבות שנת 565 לאביו חרב בן אומייה, מנהיג שבט קורייש. המשפחה הייתה שייכת חמולת עבד שמס חמולה מקורבת לחמולתו של מוחמד האשמיה.
בתחילה היה אבו סופיאן בין מנהיגי האופוזיציה הקוריישית למוחמד בשנים שקדמו להיג'רה (עליית מוחמד וחסידיו ממכה למדינה בשנת 622). וכן היה בעל אדמות בסביבת דמשק.
המשך חייו ומותו
אבו סופיאן מונה למושל נג'ראן, סמוך לתימן, ככל הנראה על ידי מוחמד או על ידי הח'ליף הראשון, אבו בכר (632–634).
לאחר שהורה אבו בכר לכבוש את הלבנט המוסלמי, ומינה את בנו של אבו סופיאן יזיד לתפקיד פיקודי מוביל בכיבוש. אבו סופיאן נכח בקרב הירמוך, שהביא לניצחון מוסלמי מכריע נגד הביזנטים בסוריה. בגלל גילו המתקדם לא סביר שהוא השתתף בפעילות בקרב בעצמו. על פי דיווח שציטט סייף בן עומר, הוא צפה בקרב לצד שייח'ים ערביים אחרים, והדברים שהובאו על ידי אל-טברי מציינים כי הוא עודד וזירז את הכוחות המוסלמים. בנו יזיד מילא תפקיד פיקודי מלא בקרב ומאוחר יותר מת במגפה בארץ ישראל בשנת 639. בנו מועאוויה, מונה למושל סוריה על ידי הח'ליף עומר בן אל-ח'טאב וממשיך דרכו של עומר, עות'מאן בן עפאן כיבד גם הוא את אבו סופיאן.
אבו סופיאן נפטר בשנת 653 בגיל 88.
ליווי
{{פירושונים|
זנות:
ראו גם
}}
סטטיק
לירז רוּסוֹ (נולד ב-8 בדצמבר 1990), המוכר בשם הבמה סטטיק (לעיתים גם סטטבוי) הוא זמר פופ וראפר ישראלי. היה חבר בצמד סטטיק ובן-אל תבורי עם בן-אל תבורי והמפיק ג'ורדי, יחד הוציאו להיטים שזכו להצלחה בישראל, ובהם "טודו בום", "כביש החוף", "ברבי", "אפס מאמץ" ואחרים. הלהיטים זכו לעשרות מיליוני צפיות באתר יוטיוב.
ביוגרפיה
נולד בישראל למשפחה יהודית, ואומץ בגיל 5 חודשים על ידי משה וניצה רוסו וגדל בחיפה, לאחר שהיה במשפחת אומנה.
הוא למד בתיכון "חוגים" בחיפה, ואת כינויו "סטטיק" קיבל מחבר ילדות בשם גל פרידמן, שטען שהוא "עוקצני ומפתיע כמו חשמל סטטי".
רוסו התגייס לצה"ל במסלול ייעודי לקצונה, ובשירותו שימש קצין באכ"א. עם זאת, בגיל 21 חלה בריקציה ולכן השתחרר מסיבות בריאותית.
2005–2015: תחילת הקריירה
בנעוריו, היה חניך בקבוצת מוזיקה בתנועת האמנים "תנועת תרבות". בילדותו התחיל ללמוד פסנתר וגיטרה ובגיל 15 החל לעסוק במוזיקה ולהתאמן בפריסטייל ראפ, והופיע בפסטיבלים עירוניים עם להקת נוער חיפאית. הופעות ראשונות רשם כחלק מהרכב ראפ חיפאי בשם "יוניק טי" (Unique T), לצד שמחה חודטוב ופבל פסין. לאחר שעזב את ההרכב, החל עבודה משותפת עם המפיק והראפר מור שגב (הידוע כ"דיגיביט"). כשמור שגב ירד מהארץ, המשיך סטטיק בשיתופי פעולה עם זמרים ישראלים, בהם הראפר והמפיק עומרי סגל והראפר רון נשר. לפרסום משמעותי ראשון זכה כששיתף פעולה עם אלון דה לוקו בשיר "לוקו ויין", שהיה ללהיט מועדונים.
בשנת 2015 זכה סטטיק לפרסום כאשר היה שותף לשיר "בא לה לרקוד" ביחד עם הדי ג'יי גל מלכה. השיר זכה להצלחה, נכנס לפלייליסט של גלגלצ ולמצעדי הפזמונים השנתיים באותה השנה. בשנה זו אף יצא השיר "דוביגל" יחד עם רון נשר, ג'ורדי ובן-אל תבורי, שזכה לוויראליות רבה עוד לפני צאתו.
2015–2022: סטטיק ובן-אל תבורי
בנובמבר 2015, בעקבות הצלחת "דוביגל", הוציא ביחד עם תבורי שיר נוסף: "ברבי", השיר זכה להצלחה רבה והגיע למקום תשיעי במצעד השבועי של מדיה פורסט. לאחר הצלחת השיר, השניים החלו קריירה משותפת כצמד, והוציאו ביחד שירים נוספים, שזכו להצלחה רבה, ביניהם: "כביש החוף", "סלסולים", "זהב" ו"טודו בום", שזכו בזה אחר זה להגיע למקום הראשון במצעד השבועי של "מדיה פורסט".
בנובמבר 2016 הצטרף ביחד עם תבורי לצוות השיפוט של העונה הרביעית של הכוכב הבא לאירוויזיון בערוץ 2 בקשת (ובהמשך בקשת 12), לצד אסף אמדורסקי, קרן פלס והראל סקעת. באותה שנה, השתתפו שניהם לראשונה בפסטיגל, אשר נקרא "היי סקול פסטיגל 2". בפסטיגל 2017 הופיע הצמד כבר במעמד של "אמן אורח" ולא לקח חלק בעלילה.
במהלך שנת 2018 הוציא הצמד את השירים "נמסטה", "קאוואי" ו"גומיגם", שהיו ללהיטים במצעדי הפזמונים. באותה השנה, חתם הצמד על חוזה בינלאומי עם איש העסקים הישראלי-אמריקאי חיים סבן בחברת התקליטים קפיטול רקורדס. ב-12 בדצמבר הוציא הצמד את החומר הראשון שלו תחת החוזה, הגרסה הלועזית לשיר "סלסולים", אשר נקראת "Broke Ass Millionaire".
ב-15 בפברואר הוציאו ביחד עם ג'יי באלווין את הגרסה הלועזית לשיר "טודו בום" הנקראת "Tudo Bom", ב-10 בינואר 2020 הוציאו בשיתוף עם הראפר האמריקאי פיטבול את השיר "", וב-30 באוקטובר 2020 יחד עם הלהקה האמריקאית בלאק אייד פיז את השיר "Shake Ya Boom Boom". השירים זכו להצלחה מתונה ברחבי העולם. אף על פי כן, השני הצליח להיכנס למצעד השירים הלטיניים של בילבורד.
2022–הווה: לירז
באוגוסט 2022 הודיע סטטיק על פירוק הצמד סטטיק ובן-אל ויציאה לדרך עצמאית. בפברואר 2023 הוציא את אלבום הסולו הראשון שלו, "לירז". את האלבום ליווה סרט תיעודי בשם "לירז – הגירושים הכפולים של סטטיק". האלבום זכה במהרה להצלחה רבה, אף על פי שלא קודם על ידי סינגלים רשמיים, ומתוכו הצליחו השירים "לירז", "להיט של שיר אחד", "הפשע המושלם" עם עדן בן זקן ו"טרנטולה" עם אגם בוחבוט להגיע לעשירייה הפותחת במצעדי המוזיקה הישראליים.
פעילות חברתית ופרסום
במרץ 2017 חתם, יחד עם שותפו המוזיקלי בן-אל תבורי, על חוזה פרסום כפרזנטורים של רשת האופנה "קסטרו".
במהלך 2017 רוסו הביע בחשבון הפייסבוק והאינסטגרם שלו תמיכה בסוגיית האימוץ של הקהילה הגאה ובצעדת השרמוטות.
באוגוסט 2019 רוסו פתח ערוץ גיימינג ביוטיוב בשם "Buzzer" ובו אירח עוד יוטיוברים שקשורים לגיימינג. הערוץ היה פעיל במשך כשנה וסך הכל הועלו בו 13 סרטונים.
חיים אישיים
בשנת 2021 נישא לשרית פולק, ובנובמבר 2022 התגרשו.
רוסו הוא קרוב משפחה של הרמטכ"ל לשעבר משה יעלון.
יחסי פנמה–שווייץ
יחסי פנמה–שווייץ הם היחסים הדיפלומטיים הרשמיים שבין הרפובליקה של פנמה לבין הקונפדרציה השווייצרית.
היסטוריה
שווייץ הכירה לראשונה בעצמאותה של פנמה מיד לאחר הקמת המדינה ב-1903, אך עם זאת, שתי המדינות לא כוננו יחסים דיפלומטיים רשמיים עד שנת 1941.
בשנת 1884 פתחה שווייץ קונסוליה רשמית בפנמה סיטי. הקונסוליה נסגרה בשנת 1891, נפתחה מחדש בשנת 1913 ושודרגה למעמד קונסוליה כללית בשנת 1959. היא נעשתה לשגרירות בשנת 1980. מאז 1995, השגרירות שבסן חוסה, בירת קוסטה ריקה הסמוכה, אחראית על הקשרים הדיפלומטיים שבין שווייץ לפנמה. והקונסוליה חזרה להיות קונסוליה כללית.
שווייץ תורמת לפנמה סיוע הומניטרי בסיסי מדי שנה.
שווייצרים בפנמה
על פי הלשכה השווייצרית המרכזית לסטטיסטיקה, בסוף שנת 2018 התגוררו בפנמה תשע מאות ועשרה אזרחים שווייצרים.
החברים של נטאשה (אלבום)
החברים של נטאשה הוא אלבום הבכורה של להקת הרוק הישראלית החברים של נטאשה, אשר ראה אור ב-1 במרץ 1989. האלבום התקבל באהבה בתקשורת ולאחר זמן מה הגיע למעמד של אלבום פלטינה עם 40,000 עותקים.
הפקה
שירי האלבום התאפיינו בסגנון כואב ואף מדוכא (אם כי גם בסגנונות רוק יותר עליזים בחלקו) והביעו מסרים חברתיים נוקבים הקשורים בעיקר בנושאים של זהות אישית.
החברים בלהקה השותפים באלבום הם:
כמו כן, השתתפו בהקלטות נגנים אורחים - גלעד עצמון (סקסופון), איקי לוי (כלי הקשה) ואלון חלד (אקורדיון).
הקלטות שירי האלבום נערכו באולפני "הרולד" באוקטובר 1988 הקלטות שירה ומיקסים נערכו באולפני DB בנובמבר דצמבר 1988.
טכנאי הקלטה: גיל תורן
טכנאי מיקסים: גיל תורן וראובן שפירא
רשימת השירים
כל שירי האלבום מלבד לאחד שנכתב על ידי נדב גפני, נכתבו על ידי חברי הלהקה ארקדי דוכין ומיכה שטרית, והולחנו על ידם בוריאציות שונות.
דאלאס הארט
דאלאס הארט (באנגלית: Dallas Hart נולד; 14 בפברואר 1995) הוא שחקן קולנוע וטלוויזיה אמריקאי.
קריירה
דאלאס החל את קריירת המשחק שלו בגיל 17, כשהופיע בסרט הקצר "Motion Sickness". שנה לאחר מכן להופיע בסדרת הטלוויזיה "Front Seat Chronicles" ובסרט הקצר "Everybody Lies". בשנת 2013 הופיע בסדרת הטלוויזיה "We Are Men" והופיע בשני סרטים קצרים.
בשנת 2016 הופיע בסרטי הקולנוע "The Guest House" ו-"The Curse of Sleeping Beauty" ובסדרה "Rizzoli & Isles".
בשנת 2017 הופיע בסדרת הטלוויזיה "Sunset Glory: Doolittle's Heroes". באותה שנה החל לשחק בתפקיד ראשי בסדרת הטלוויזיה אקדמיית החממה. הוא המשיך לשחק בסדרה בעונותיה הבאות עד סיומה.
בשנת 2020 שיחק בסרט הקולנוע "We Still Say Grace".
דיר עלא
דיר עלא (בערבית: دير علا) היא עיר בממלכת ירדן בבקעת הירדן המזרחית (ע'ור) במחוז בלקא, כ-18 ק"מ צפון-מערבית לבירת המחוז, א-סלט וכ-30 ק"מ מזרחית לשכם. בירת נפת דיר עלא. סמוך לעיר, צפונית-מזרחית למפגש נחל יבוק עם נהר הירדן וממזרח לגשר דאמיה נמצא תל ארכאולוגי בעל חשיבות בענפי הארכאולוגיה המקראית, חקר המקרא, הבלשנות ומדעי הדתות, בין השאר כיוון שנחשפה בו כתובת המזכירה נביא בשם "בלעם ברבער", המזוהה עם בלעם בן בעור המוזכר בספר במדבר (-) שיכולה להוות אישוש חוץ-מקראי לקיומו. התל מזוהה עם האתר המקראי סוכות.
העיר היא החמה ביותר בירדן ובאוגוסט 2010 נרשם בה שיא חום של 51.1 מעלות צלזיוס מאז החלו מדידות טמפרטורה בירדן.
היסטוריית החפירות
התל נחפר בין השנים 1960-1967 על ידי צוות חפירות מאוניברסיטת ליידן שבהולנד בראשות הנק פרנקן (Henk Franken). באתר נמצאו ממצאים ארכאולגיים המעידים על יישוב רציף מתקופת הברונזה המאוחרת ועד המאה ה-9 לפנה"ס. באתר נמצאו מתקני עיבוד נחושת ותנורי התכה שנבנו בצדה החיצוני של חומת העיר. כן נמצאו בו ב-1964 11 לוחיות חומר, על שלוש מהן נמצאו סימנים באלפבית פרוטו-כנעני.
סבב חפירות נוסף התקיים על ידי אותה אוניברסיטה בשנים 1976-1987, כאשר משנת 1980 התקיימו החפירות בשיתוף עם צוות מאוניברסיטת ירמוך בראשות מועוויה אברהים. בשנת 1982 הוקמה בדיר עלא תחנה ללימודי ארכאולוגיה (Deir Alla Station for Archaeological Studies). בשנת 1994 חידשה אוניברסיטת ירמוך את החפירות באתר ואת המחקר בנושא ההתיישבות של תקופת הברונזה ותקופת הברזל בראשות זידאן קפאפי.
כתובת בלעם
ב-1967 חשף צוות החפירה מבנה של מקדש. על קירות המקדש נמצאו חרוטים על גבי סיד שטויח, מספר כתובות במצב השתמרות קשה ביותר, שפיענוחן שרוי במחלוקת. למרות זאת הצליחו החוקרים לפענח מספר שורות, שזיכו את אסופת הכתובות שנמצאו באתר בשם "כתובת בלעם". כתובת זו מזכירה אדם בשם "בלעם ברבער" (=בן בעור), וכוללת שני "צירופים" שמכילים נבואות אפוקליפטיות וסיפורי בלהות על השאול. הכתובת נכתבה בדיו שחורה ואדומה על קיר מטוייח, גובהה מטר, רוחבה 31 ס"מ והיא כוללת כ-55 שורות. מאחר שהיא נמצאה במצב קשה ביותר, היה צריך לשחזרה מחדש. רובה של הכתובת כתובה בלשון שירית. החוקרים חלוקים באיזה שפה נכתבה הכתובת; חלקם טוענים כי היא נכתבה בענף של לשון כנענית עם ארמית, דומה לעברית מקראית.